Sent tirsdag aften er brandvæsen, ambulancer og politi massivt til stede på Heimdalsgade i Aalborg. To personer er omkommet efter en større brand i et hus på Heimdalsgade. Det bekræfter politiets indsatsleder Bjarne Holst. Politiet betragter branden som en forbrydelse, og de leder lige nu efter spor i området, da jagten er sat ind på flere gerningsmænd.  Flere hundepatruljer er igang på stedet. Indsatslederen fra Nordjyllands Politi kalder branden en alvorlig sag men er ellers sparsom med oplysninger. Et større område omkring huset er lige nu afspærret. Hos Nordjyllands Beredskab fortæller Søren Korsgaard, at der er tale om en usædvanligt kraftig ildebrand. - På trods af hurtig udrykning, finder vi to døde i bygningen, fortæller Søren Korsgaard. Der har været flere personer i bygningen, men beredskabets indsatsleder kan ikke fortælle mere om dem på nuværende tidspunkt. Omkring midnat ankommer teknikere til stedet for at undersøge gerningsstedet nærmere. Det har ikke været muligt at få en kommentar fra Nordjyllands Politi, men på Twitter bekræfter de, at de er til stede i Heimdalsgade i forbindelse med en brand.

Referat:
To personer er døde i en voldsom brand i Aalborg. Tirsdag aften leder hundepatruljer efter flere gerningsmænd.